b'\n_START_ARTICLE_\nSikorsky UH-60 Black Hawk\n_START_SECTION_\nZgodovina\n_START_PARAGRAPH_\nUH-60 je bil razvit leta 1972 kot zamenjava za zastareli UH-1 Iroquois (dotedanji primarni helikopter Kopenske vojske ZDA). Trije prototipi so bili zgrajeni in oktobra 1974 je vzletel prvi\xc4\x8d kot model YUH-60. Njegov glavni tekmec je bil model YUH-61, delo podjetja Boeing-Vertol. UH-60 je zmagal na razpisu in leta 1979 je bil kot UH-60A uveden v operativno uporabo Kopenske vojske ZDA. _NEWLINE_Leta 1982 so ustvarili posebno razli\xc4\x8dico HH-60 Pave Hawk, ki je namenjena za re\xc5\xa1evanje sestreljenih letalcev in drugih izgubljenih oseb._NEWLINE_\xc5\xbde naslednje leto (1983) so uvedli pomorsko razli\xc4\x8dico SH-60 Seahawk._NEWLINE_V poznih 80. letih 20. stoletja so osnovno izpeljanko nadgradili v UH-60L (prvi helikopter te serije je imel \xc5\xa1tevilko 89-26179). Ta razli\xc4\x8dica je imela izpopolnjen motor, kar je helikopterju dalo ve\xc4\x8d mo\xc4\x8di in potiska. _NEWLINE_Leta 1992 je bila uvedena nova razli\xc4\x8dica HH-60J Jayhawk, izbolj\xc5\xa1ani HH-60 Pave Hawk.\n_START_SECTION_\nZasnova\n_START_PARAGRAPH_\nZaradi zna\xc4\x8dilne \xc5\xa1iroke in \xc2\xbbpotla\xc4\x8dene\xc2\xab\xc2\xa0zasnove trupa se lahko UH-60 la\xc5\xbeje izogne radarskemu nadzoru in ima zelo dobre lastnosti pri zelo nizkem letenju. Opremljen je z izbolj\xc5\xa1anim elektri\xc4\x8dnim in hidravli\xc4\x8dnim sistemom. Sama struktura helikopterja je zasnovana tako, da zadr\xc5\xbei ve\xc4\x8dino udarca pri tr\xc4\x8denju. Tudi rezervoarji so zasnovani, da pre\xc5\xbeivijo nesre\xc4\x8do in so samotesnilni. Sede\xc5\xbei za posadko so zasnovani, da \xc2\xbbvpijejo\xc2\xab\xc2\xa0kakr\xc5\xa1nokoli energijo pri nesre\xc4\x8di in tako zavarujejo posadko. Sam trup helikopterja lahko zadr\xc5\xbei ogenj do kalibra 23 mm. _NEWLINE_Posadko helikopterja sestavljajo tri osebe: pilot, kopilot in letalski tehnik, ki skrbi za vratna oro\xc5\xbeja. Poleg tega lahko transportna kabina sprejme \xc5\xa1e do 11 polnoopremljenih vojakov oz. \xc5\xa1tiri nosila z enim medicinskim spremljevalcem. Transportna kabina je opremljena z ventilacijsko-ogrevalnim sistemom._NEWLINE_Osnovno oboro\xc5\xbeitev helikopterja tako predstavljajo mitraljezi 7,62 oz. 12,7 mm, ki se jih da namestiti na vratne nosilce. Za potrebe naloge se lahko helikopterju pritrdijo \xc5\xa1e zunanji nosilci-krila, na katere se lahko nalo\xc5\xbei do 4.500 kg (npr. 16 raket Hellfire)._NEWLINE_Za ve\xc4\x8dje tovore ima helikopter zunanjo kljuko, ki lahko dvigne do 4.072 kg te\xc5\xbeak tovor. Tako lahko en UH-60 dvigne 105-mm havbico, celotno havbi\xc4\x8dno posadko 6 ljudi in \xc5\xa1e 30 granat._NEWLINE_Osnovni notranji rezervor lahko sprejme 1.360 l goriva. Lahko se namestita \xc5\xa1e dva zunanja rezervoarja (skupaj 1.400 l) in \xc5\xa1e en notranji (1.740 l).\n_START_SECTION_\nUporabniki\n_START_PARAGRAPH_\nPrvotni uporabnik UH-60 je bila Kopenska vojska Zdru\xc5\xbeenih dr\xc5\xbeav Amerike, nakar so jo sprejeli v celotnih Oboro\xc5\xbeenih silah ZDA._NEWLINE_Drugi uporabniki UH-60 so oboro\xc5\xbeene sile naslednjih dr\xc5\xbeav: Argentina, Avstralija, Avstrija, Bahrajn, Brunej, \xc4\x8cile, Egipt, Filipini, Gr\xc4\x8dija, Hongkong, Izrael, Japonska, Jordanija, Ju\xc5\xbena Koreja, Kolumbija, Ljudska republika Kitajska, Malezija, Maroko, Mehika, Saudova Arabija, Republika Kitajska (Tajvan) in Tur\xc4\x8dija.'